Is på land og i vann

Mange forskere sier at global oppvarming fører til at havnivået vil stige. Rundt om i verden finnes det mange mennesker som hevder at dette er feil. Denne påstanden skal vi utforske nå.

**Utstyr:**

* Tre like beholdere til vann
* Leire eller noe annet som ikke løses opp i vann, til å bygge “land”
* Isbiter med lik fasong
* Linjal
* Saltvann (3,5% salt)

Lag en hypotese om hva som vil skje med vannet i hver av beholderne.

**Fremgangsmåte:**

1: Bruk leiren til å lage lik landmasse i beholderne. NB: Det er viktig at den er helt lik i alle tre, det eneste som skal skille disse beholderne er hvor isen er plassert. Marker dem med 1, 2 og 3 så du lett kan skille dem fra hverandre. (NB: Heretter er det viktig at ting gjøres i riktig rekkefølge.)

2: Legg isbitene i vannet på den ene beholderen og på land på de to andre beholderne.

3: Fyll opp med vann i beholderen med is, slik at det ikke kommer vann opp på land, men alle isbitene flyter.

4: Fyll opp med vann i begge beholderne med is på land slik at det er like høy vannstand her som i den første beholderen.

5: Bruk linjalen og mål hvor høyt vannet er i hver beholder. Noter disse tallene.

6: Plasser halvparten av isbitene som lå på land i beholder nr 2 ned i vannet. Dette simulerer is som brytes av fra en isbre som ligger på land, og så faller ned i vannet.

7: Mens du venter på at isbitene skal smelte, jobber du med oppgavene på elevsiden.

8: Når isbitene har smeltet, måler du vannivået på nytt og noterer tallene.

**(Etter gjennomføring av forsøket (hvis du er ferdig med alt på Elevkanalen))**

Hvordan stemte dette overens med hypotesen deres?

Hvor på jorda finner vi is som minner om hver av de tre forsøkene?

Forklar hva som skjer med vannstanden i hver beholder og hvorfor dette skjer.